钦定古今图书集成/明伦汇编/人事典/第102卷 > 《从斤竹涧越岭溪行》前人
## 钦定古今图书集成/明伦汇编/人事典/第102卷 > 《从斤竹涧越岭溪行》前人

猿鸣诚知曙，谷幽光未显。岩下云方合，花上露犹泫。
逶迤傍隈隩，迢递陟陉岘。过涧既厉急，登栈亦凌缅。
川渚屡径复，乘流翫回转。𬞟萍泛沈深，菰蒲冒清浅。
企石挹飞泉，攀林摘叶卷。想见山阿人，薜萝若在眼。
握兰勤徒结，折麻心莫展。情用赏为美，事昧竟谁辨。
观此遗物虑，一悟得所遣。